පොදු රාජ්‍ය මණ්ඩලීය ජනතා සංසදයට සහභාගීවීමට අදහස් කරන එහෙත් ඇතුළු වීමේ ගාස්තු ගෙවීමට හැකියාවක් නොමැති දේශීය සිවිල් සංවිධාන නියෝජිතයන් එම ගාස්තුවෙන් නිදහස් කිරීමට කටයුතු කරන ලෙස ජනාධිපති මහින්ද රාජපක්ෂ මහතා උපදෙස් දී තිබේ.ජනතා සංසදයට සහභාගී වන එක් නියෝජිතයකුගෙන් අමෙරිකානු ඩොලර් 120ක මුදලක් අය‍ කෙරෙන අතර ඇතැම් දේශීය සංවිධානවලට එම මුදල ගෙවීමේ හැකියාවක් නොමැති වීම සළකා බලා තෝරා ගත් නියෝජිතයන්ගේ ඇතුළු වීමේ ගාස්තුව රජය විසින් ගෙවන ලෙසට ජනාධිපතිතුමා උපදෙස් දුන් බව පොදු රාජ්‍ය මණ්ඩලීය ජනතා සංසදයේ උප කමිටු සභාපති වෛද්‍ය ලලිත් චන්ද්‍රදාස මහතා දිනමිණට පැවසීය.මෙම සංසදයට සහභාගී වීමට දෙස් විදෙස් නියෝජිතයන්ගේ දැඩි උනන්දුවක් පවතින බව පැවසූ චන්ද්‍රදාස මහතා මේ වන විටත් නියමිත ප්‍රමාණයටත් වඩා අයදුම්පත් ලැබී බව ප්‍රකාශ කළේය.ජනතා සංසදය පොදු රාජ්‍ය මණ්ඩලීය රාජ්‍ය නායක සමුළුවට සමගාමීව නොවැම්බර් මස 10- 14 දිනවල හික්කඩුවේදී පැවැත් වේ.දෙස් විදෙස් සිවිල් සංවිධාන නියෝජිතයන්ගේ සහභාගීත්වයෙන් රැ‍ස්වෙන ජනතා සංසදය ඉදිරි වසර දෙක තුළ පොදු රාජ්‍ය මණ්ඩලීය රටවල ඉදිරි කටයුතු කෙසේ විය යුතු ද යන්න පිළිබඳ සිවිල් සංවිධානවල අදහස් රාජ්‍ය නායකයන් වෙත ලබා දේ..